[Foto’s] Rondloper Sylvester nou tuisSylvester. Foto: Verskaf Sylvester het Vrydagmiddag by sy nuwe tuiste in die Addo-olifant Nasionale Park buite Port Elizabeth aangekom. Fayroush Ludick, woordvoerder van SANParke, het gesê Sylvester is Vrydagoggend in ŉ boma in die Karoo Nasionale Park, waar hy sedert sy laaste ontsnapping aangehou is, verdoof voordat die rit van vyf uur na sy nuwe tuiste aangepak is. Die drie en ŉ half jaar oue Sylvester sal vir die volgende paar maande saam met twee leeuwyfies, albei omtrent twee jaar oud, in ŉ boma in ŉ omheinde area van 200 ha bly. Volgens Ludick hoop hulle dat Sylvester en die twee wyfies hul eie trop sal vorm. Die twee leeuwyfies het in Mei 2015 in die park aangekom nadat hul ma deur ŉ slang gebyt is. Sylvester het op 5 Junie vir die eerste keer ontsnap en was vir langer as drie weke op vrye voet voor hy weer gevang is. Hy het op 28 Maart vanjaar weer ontsnap, maar is drie dae later gevang. Lees alle vorige berigte oor Sylvester op Maroela Media.